## Odluka o provedbi stambenog zbrinjavanja povratnika - bivših nositelja stanarskog prava na stanovima izvan područja posebne državne skrbi

### NN 63/2008 (2.6.2008.), Odluka o provedbi stambenog zbrinjavanja povratnika - bivših nositelja stanarskog prava na stanovima izvan područja posebne državne skrbi

# VLADA REPUBLIKE HRVATSKE

**2133**

Na temelju članka 10. i članka 30. stavka 2. Zakona o Vladi Republike Hrvatske
(»Narodne novine«, br. 101/98, 15/2000, 117/2001, 199/2003 i 30/2004), Vlada
Republike Hrvatske je na sjednici održanoj 29. svibnja 2008. godine donijela

## ODLUKU

### O PROVEDBI STAMBENOG ZBRINJAVANJA POVRATNIKA – BIVŠIH NOSITELJA STANARSKOG PRAVA NA STANOVIMA IZVAN PODRUČJA POSEBNE DRŽAVNE SKRBI

I.

Ovom Odlukom utvrđuje se način stambenog zbrinjavanja povratnika koji nisu
vlasnici kuće ili stana ili iste nisu prodali, darovali ili na bilo koji način
otuđili, odnosno nisu stekli pravni položaj zaštićenog najmoprimca, a živjeli su
u stanovima u društvenom vlasništvu (bivši nositelji stanarskog prava) na
područjima Republike Hrvatske, koja su izvan područja posebne državne skrbi.

II.

Stanovi na područjima Republike Hrvatske koja su izvan područja posebne državne
skrbi, za stambeno zbrinjavanje povratnika iz točke I. ove Odluke osigurat će
se:
– organiziranom izgradnjom stanova, s tim da cijena građenja nije veća od
etalonske cijene stana koja se primjenjuje za izgradnju stanova prema Zakonu o
društveno poticanoj stanogradnji (»Narodne novine«, br. 109/2001, 82/2004 i
76/2007),
– kupnjom stanova na tržištu,
– useljavanjem u državne stanove,
– izgradnjom stanova za najam po modelu javno-privatnog partnerstva, odnosno
ugovaranjem dugogodišnjeg zakupa (25 do 30 godina).

III.

Za provedbu stambenog zbrinjavanja povratnika – bivših nositelja stanarskog
prava na stanovima izvan područja posebne državne skrbi, iz točaka I. i II. ove
Odluke osigurat će se potrebna sredstva u državnom proračunu Republike Hrvatske.

IV.

Zadužuje se Ministarstvo regionalnog razvoja, šumarstva i vodnoga gospodarstva
da utvrdi potrebe i lokacije za izgradnju stanova za provedbu stambenog
zbrinjavanja iz točaka I. i II. ove Odluke, te provede postupak i donese
odgovarajuće suglasnosti o pravu na stambeno zbrinjavanje, po zahtjevima
povratnika podnesenim sukladno Zaključku o načinu stambenog zbrinjavanja
povratnika koji nisu vlasnici kuće ili stana, a živjeli su u stanovima u
društvenom vlasništvu (bivši nositelji stanarskog prava) na područjima Republike
Hrvatske, koja su izvan područja posebne državne skrbi (»Narodne novine«, br.
100/2003, 179/2004 i 79/2005), i to najkasnije do 1. listopada 2008. godine, a
za koje će se stanovi osigurati do rujna 2009. godine.

V.

Potreban broj stanova za provedbu stambenog zbrinjavanja iz točke II. alineje 1.
ove Odluke gradit će se u pravilu na zemljištu u vlasništvu Republike Hrvatske.
Ukoliko se zbog prostornih uvjeta na potrebnim lokacijama ne mogu graditi
stanovi ili na tim lokacijama nema zemljišta u državnom vlasništvu, Republika
Hrvatska će kupiti zemljište po tržišnoj cijeni, ali ne većoj od 20% etalonske
cijene građenja neto korisne površine stana.

VI.

Zadužuje se Ministarstvo zaštite okoliša, prostornog uređenja i graditeljstva da
putem Agencije za pravni promet i posredovanje nekretninama organizira i uredi
građevinsko zemljište u državnom vlasništvu, odnosno izvrši kupnju zemljišta,
ako se zbog urbanističkih uvjeta na državnom zemljištu ne mogu graditi stanovi
ili ako na potrebnim lokacijama nema zemljišta u državnom vlasništvu, odnosno
ako izvrši kupnju stanova potrebnih za stambeno zbrinjavanje povratnika koji
nisu vlasnici kuće ili stana, a živjeli su u stanovima u društvenom vlasništvu
(bivši nositelji stanarskog prava) na područjima Republike Hrvatske, koja su
izvan područja posebne državne skrbi.

VII.

Zadužuje se Ministarstvo zaštite okoliša, prostornog uređenja i graditeljstva da
putem Agencije za pravni promet i posredovanje nekretninama, nakon što
Ministarstvo regionalnog razvoja, šumarstva i vodnoga gospodarstva utvrdi
stvarne potrebe, organizira izgradnju stanova, odnosno da kupi potreban broj
stanova koji neće biti osigurani u organiziranoj izgradnji, sukladno točki II.
ove Odluke.

VIII.

Zadužuje se Ministarstvo regionalnog razvoja, šumarstva i vodnoga gospodarstva
da zaključi Ugovore o najmu stana sa zaštićenom najamninom s korisnicima stanova
(povratnicima), prema danoj suglasnosti o stambenom zbrinjavanju iz točke IV.
ove Odluke.

IX.

Stupanjem na snagu ove Odluke prestaje važiti Zaključak o provedbi programa
stambenog zbrinjavanja povratnika – bivših nositelja stanarskog prava na
stanovima izvan područja posebne državne skrbi (»Narodne novine«, broj 96/2006)
i Odluka o davanju ovlaštenja Ministarstvu za javne radove, obnovu i
graditeljstvo, za kupnju stanova za stambeno zbrinjavanje povratnika koji nisu
vlasnici kuće ili stana, a živjeli su u stanovima u društvenom vlasništvu (bivši
nositelji stanarskog prava) na područjima Republike Hrvatske, koja su izvan
područja posebne državne skrbi (»Narodne novine«, broj 100/2003).

X.

Ova Odluka stupa na snagu danom objave u »Narodnim novinama«.

Klasa: 370-01/08-01/02
Urbroj: 5030118-08-1
Zagreb, 29. svibnja 2008.

Potpredsjednica Vlade
i ministrica obitelji, branitelja i
međugeneracijske solidarnosti
**Jadranka Kosor, dipl. iur**., v. r.

Odluka, NN 63/2008-2133
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)